ชำระคดีโกง‘แวต’ ไล่ออก3ข้าราชการ
คลังไล่ออกข้าราชการสรรพากรคดีโกงภาษีมูลค่าเพิ่ม 4,000 ล้าน อีก 3 ราย
23 มิ.ย. 2558

คลังไล่ออกข้าราชการสรรพากรคดีโกงภาษีมูลค่าเพิ่ม 4,000 ล้าน อีก 3 ราย
นายสมหมาย ภาษี รมว.คลัง ประธานอนุกรรมการข้าราชการพลเรือน (อ.ก.พ.) กระทรวงการคลัง เปิดเผยว่า อ.ก.พ.ได้พิจารณาความผิดทางวินัยอย่างร้ายแรงเกี่ยวกับการประพฤติไม่ชอบในการคืนภาษีมูลค่าเพิ่ม (แวต) ให้บริษัทที่ขอคืนเป็นเท็จ ทำให้ประเทศเสียหายกว่า 4,000 ล้านบาท โดยให้ไล่ออกข้าราชการกรมสรรพากรระดับซี 9 จำนวน 2 คน คือ นายป้อมเพชร วิทยารักษ์ นักวิชาการเชี่ยวชาญ สำนักงานสรรพากรภาค 7 และนายพายุ สุขสดเขียว สรรพากรพื้นที่ปัตตานี โดยไม่ได้รับบำเหน็จบำนาญ
นอกจากนี้ ยังให้ข้าราชการสรรพากรซี 9 ออกจากราชการอีก 1 คน คือ นายกู้ศักดิ์ จันทราช สรรพากรพื้นที่สมุทรสาคร แต่ยังให้ได้รับบำเหน็จบำนาญ
ก่อนหน้านี้ คลังได้ไล่ออกข้าราชการกรมสรรพากรซี 9 ไปแล้ว 1 คน คือ นายสิริพงศ์ ริยะการธีรโชติ (ชื่อเดิม นายศุภกิจ ริยะการ) ส่งผลให้มีข้าราชการที่โดนไล่ออกแล้ว 4 คน ขณะที่คลังอยู่ระหว่างการสอบข้าราชการที่ต่ำกว่าซี 9 ซึ่งผิดวินัยร้ายแรงอีก 14 คน ซึ่งจะได้ผลสรุปในไม่ช้านี้